**Pozvánka na januárovú potulku**

Nenáročná januárová potulka

**sa uskutoční len v prípade priaznivého počasia**

**v sobotu 20.01.2018.**

 Predpokladám, že na potulke sa bude dať niečo opekať. Zraz účastníkov je o 08:00 hodine na obvyklom mieste v Prešove. Doprava je individuálna. V Košickej Polianke k nám pripojí Karol Dzugas (parkovisko oproti kaplnke
sv. Huberta sa o 8.45 hod.) s osádkou turistov v jednom osobnom aute. Odtiaľ spolu pokračujeme cez Krásnu a Nižnú Myšľu do cieľa – na úpätie Slanských vrchov v Skároši. Tam navštívime náš hlavný cieľ hrádok a areál prírodného amfiteátra s pamätníkom oslobodenia s expozíciou bojovej techniky.

Už teraz sa na vás všetkých teším! 😊

# **Hradná zrúcanina Skároš**

 Slanské vrchy predstavujú 100 km dlhé sopečné pohorie, ktorého severná polovica leží na Slovensku a južná v Maďarsku. Nie sú typickým severojužným pohorím, nakoľko sú východným smerom vyklenuté do oblúka. Zložené sú z vulkanických hornín zastúpených prevažne andezitmi. Zložitý vývoj súvisí s etapovitým rozložením vulkanickej činnosti. Slanské vrchy sa lievikovite zužujú. Na severe dosahujú šírku 20 km a na juhu v Maďarsku sa zužujú na 12 km. Táto horská hradba oddeľuje Košickú kotlinu od Východoslovenskej roviny. Tvoria ju andezitové stratovulkány. Sú pokryté listnatými lesmi s prevahou buka. Slovenská časť Slanských vrchov sa delí na päť podcelkov, pomenovaných podľa najvyššieho vrcholu. Sú to Šimonka, Makovica, Mošník, Bogota a Milič.

 A práve do najjužnejšej slovenskej časti Slanských vrchov sa vyberieme hľadať nepatrné zvyšky hradnej zrúcaniny Skároš. K nim sa vyberáme z rovnomennej obce Skároš. Tá leží asi 3 km od hranice s Maďarskom. V centre obce v nadmorskej výške 236 m sa napájame na zelenú turistickú značku. Ňou budeme postupovať juhovýchodným smerom. Asi po 1,3 km zelená značka vstupuje do doliny medzi Ždanským vrchom na juhu s výškou 479 m a Hradiskom na severe s výškou 512 m. Tu opúšťame zelenú turistickú značku a zatáčame mierne doľava, hľadajúc lesnú cestu alebo chodník. Samotný názov Hradisko dáva tušiť, že niekde tam treba hľadať zvyšky hrádku Skároš. Horský chrbát Lysej hory s výškou 527 m predstavuje pomerne mohutný horský chrbát, ktorý sa na južnej strane končí výraznou ostrohou. Táto výrazná ostroha predurčila miesto na vznik hrádku Skároš. Stúpame východným smerom, mierne na sever na vrchol kóty Hradisko. Na vrchole objavujeme nepatrné zvyšky hrádku. Je zaujímavé, že hrádok sa v dochovaných listinách vôbec nespomína.

 O existencii tohto hrádku je informácia až z roku 1951, keď sa spomína ako praveké alebo stredoveké hradisko. Predpokladáme, že slúžil ako strážny hrádok neďalekého významného maďarského hradu Fuzér. Vzhľadom na pomerne značnú deštrukciu hradu a neexistujúcu listinnú dokumentáciu o hrádku vieme len málo. Ako hrad vyzeral sa snažíme vyčítať len z nepatrných zvyškov a konfigurácie v teréne. Predpokladá sa, že hrádok mal rozmery 55 x 20 m. Bol postavený z miestneho andezitu. V najvyššej severnej časti bol pravdepodobne obytný palác s pôdorysom 19 x 11 m, pričom bol súčasťou opevnenia. Do hrádku sa vchádzalo zo západu, pričom vstup bol chránený priekopou, ktorá prechádzala aj na severnú stranu. Východná a južná strana hrádku bola chránená strmým svahom. O jeho vzniku sa nevie takmer nič. Predpokladá sa však, že vznikol na rozhraní 13. a 14. storočia. Na jeho vzniku sa mohli podieľať Skárošovci, Cudarovci, Abovci, ba dokonca aj Drugetovci a predpokladá sa, že plnil len strážnu funkciu. Návrat z hrádku Skároš je po trase výstupu.

Ing. Kamil Hudák, KST Smrekovica Kamilky

V Prešove 1. 1.2018.